12. ฐานะการเงินและผลการดำเนินงาน

  12.1 งบการเงิน

  (ก) สรุปรายงานการสอบบัญชี

  ผู้สอบบัญชีได้แสดงความเห็นในรายงานการสอบบัญชีแบบไม่มีเงื่อนไขในรอบระยะเวลา 3
  ปีที่ผ่านมา

  (ข) ตารางสรุปงบการเงินรวม

  (ค) อัตราส่วนทางการเงินที่สำคัญ

  12.2 คำอธิบายและการวิเคราะห์ฐานะการเงินและผลการดำเนินงาน

  (ก) ผลการปฏิบัติตามแผนการดำเนินธุรกิจ

  ในปี 2544 ที่ผ่านมา กลุ่มบริษัทได้มีการดำเนินการตามโครงการในอนาคต
  ตามที่ได้เปิดเผยข้อมูลไว้ในแบบแสดงรายการข้อมูล (แบบ 56-1) ประจำปี 2543
  และรายงานประจำปี (แบบ
  56-2) 2543 ดังนี้

1)  การขยายธุรกิจเพลงไปยังต่างประเทศ

  บริษัทได้ขยายธุรกิจเพลงไปยังประเทศไต้หวัน โดยการนำเพลงของบริษัทที่มีอยู่ใน Library
  มาใส่เนื้อร้องเพลงจีน แม้ว่าผลประกอบการของปีที่ผ่านมาจะไม่ประสบความสำเร็จมากนัก
  แต่นับได้ว่าการขยายธุรกิจเพลงไปยังต่างประเทศดังกล่าวเป็นการเปิดตลาดเพลงจีนโดยใช้ทำนองเพลงไทยของกลุ่มบริษัทให้เป็นที่แพร่หลายในต่างประเทศมากยิ่งขึ้น

2)  การปรับแนวการบริหารธุรกิจค้าปลีกสินค้าบันเทิง

  บริษัทได้ปิดร้านค้าปลีกที่มีอยู่ทั้งหมดของบริษัท ได้แก่ All Star, Star Shop และ Imagine
  ที่เป็นลักษณะ Stand Alone ซึ่งส่วนใหญ่มีผลขาดทุน โดยบริษัทได้ปรับเปลี่ยนกลยุทธ์ใหม่
  โดยการเปิดร้านค้าปลีกที่มีความทันสมัยใช้ขนาดพื้นที่ที่เหมาะสมตาม ซุปเปอร์สโตร์ต่างๆ เช่น
  ห้างโลตัส ภายใต้ชื่อ “Imagine” เป็นการทดแทน โดย ณ วันที่ 31 ธันวาคม 2544
  บริษัทมีร้าน Imagine ที่เปิดดำเนินการอยู่ในห้างโลตัสทั้งสิ้น 29 ร้านทั่วประเทศ

3)  การจัดตั้งศูนย์กระจายสินค้าบันเทิง

  บริษัทได้ก่อสร้างศูนย์กระจายสินค้าบันเทิงแล้วเสร็จเมื่อกลางปี 2544
  ซึ่งนับได้ว่าการจัดตั้งศูนย์กระจายสินค้าบันเทิงดังกล่าว
  สามารถเอื้อประโยชน์ให้กับกลุ่มบริษัทในการสนับสนุนการบริหารการตลาดและเพิ่มการจัดจำหน่ายที่ทันสมัยและมีประสิทธิภาพ
  รวมทั้งยังเพิ่มความคล่องตัวในการบริหารจัดการและดำเนินการกระจายสินค้าที่หลากหลายทั้งในกลุ่มบริษัทและบริษัทอื่นๆ
  นอกกลุ่ม เช่น เทป ซีดี วีซีดีคาราโอเกะ และวีซีดีภาพยนตร์ เป็นต้น ไปสู่กลุ่มเป้าหมายที่ถูกต้อง
  และบริหารสินค้าคงคลังให้มีประสิทธิภาพมากยิ่งขึ้น

  (ข) ผลการดำเนินงาน

(1) ภาพรวมของผลการดำเนินงานที่ผ่านมา

  ภาพรวมผลการดำเนินงานของกลุ่มบริษัทในปี 2544 มีรายได้รวม 4,604.1 ล้านบาท
  เพิ่มขึ้นจากปีที่แล้ว 703.6 ล้านบาท หรือคิดเป็นการเพิ่มขึ้นร้อยละ 18 เมื่อเทียบกับปีที่ผ่านมา
  ทั้งนี้มีสาเหตุมาจากการเพิ่มขึ้นของรายได้ธุรกิจเพลง ธุรกิจวิทยุ และธุรกิจการศึกษา จำนวน
  492.8 ล้านบาท 87.9 ล้านบาท และ 70.4 ล้านบาท ตามลำดับ ในขณะที่มีต้นทุนขายและผลิต
  2,741.5 ล้านบาท เพิ่มขึ้น 617.3 ล้านบาท หรือคิดเป็นการเพิ่มขึ้นร้อยละ 29
  เมื่อเทียบกับปีที่ผ่านมา
  โดยสาเหตุหลักเป็นการเพิ่มขึ้นของต้นทุนขายและการผลิตของธุรกิจเพลงในประเทศไทยและประเทศไต้หวัน
  ส่งผลให้กลุ่มบริษัทมีอัตรากำไรขั้นต้นลดลงเล็กน้อยจากร้อยละ 45.5 ในปี 2543 เป็นร้อยละ
  40.5 ในปี 2544 นอกจากนี้ค่าใช้จ่ายในการขายและบริหารที่เพิ่มขึ้น 171 ล้านบาท
  ส่งผลให้กลุ่มบริษัทมีกำไรสุทธิในปี 2544 200.3 ล้านบาท ลดลง 116.8 ล้านบาท
  หรือคิดเป็นการลดลงร้อยละ 36.8 เมื่อเทียบกับปีที่ผ่านมา

(2) ผลการดำเนินงานที่ผ่านมาของแต่ละกลุ่มธุรกิจ

ธุรกิจเพลง

  กลุ่มธุรกิจเพลงมีรายได้จากการจำหน่ายเพลง 2,683.2 ล้านบาท เพิ่มขึ้นจากปีก่อน 492.8
  ล้านบาท หรือคิดเป็นการเพิ่มขึ้นร้อยละ 22.5
  ทั้งนี้ส่วนหนึ่งเป็นผลจากการออกอัลบั้มเพลงทั้งในประเทศและต่างประเทศที่เพิ่มขึ้นเป็นจำนวน
  209 อัลบั้ม และ 21 อัลบั้ม ในปี 2544 ตามลำดับ หรือคิดเป็นการเพิ่มขึ้นร้อยละ 25.1 และ
  200 ตามลำดับ นอกจากนี้ในช่วงครึ่งหลังของปี 2544
  กลุ่มบริษัทได้ใช้กลยุทธ์ทางการตลาดในการปรับเพิ่มราคาขายของเทปจาก 105 บาท เป็น 109
  บาท และปรับลดราคาขายของซีดีและวีซีดีลง จากราคา 290 บาท เป็น 155 บาท
  ส่งผลให้ยอดจำหน่ายในช่วงครึ่งหลังของปี 2544 มีปริมาณที่สูงขึ้นมาก
  ซึ่งส่งผลให้ปริมาณการจำหน่ายทั้งปี 2544 ของซีดีและวีซีดีเพิ่มขึ้นร้อยละ 136 และร้อยละ 385
  ในขณะที่เทปมีสัดส่วนการจำหน่ายที่ใกล้เคียงกับปีก่อน
  ทั้งนี้บริษัทคาดว่าในอนาคตสัดส่วนการจำหน่ายเทปและซีดีจะเปลี่ยนแปลงไปจากเดิม 9 ต่อ 1
  เป็น 5 ต่อ 5 ตามลำดับในที่สุด

นอกจากนี้ ในช่วงปลายปี 2544
กลุ่มบริษัทได้เริ่มดำเนินนโยบายในการจัดเก็บค่าลิขสิทธิ์คาราโอเกะสำหรับผู้ประกอบการเชิงพาณิชย์
ซึ่งแต่เดิมกลุ่มบริษัทไม่มีนโยบายที่จะเก็บค่าเผยแพร่จากผู้ประกอบการในเชิงพาณิชย์
โดยรายได้ดังกล่าวจะเป็นรายได้เสริมเพิ่มเติมจากรายได้หลักของบริษัท

สำหรับธุรกิจเพลงในประเทศไต้หวันปีที่ผ่านมามีรายได้ที่เพิ่มสูงขึ้นจาก 101 ล้านบาท ในปี 2543
เป็น 267 ล้านบาท ในปี 2544 หรือคิดเป็นการเพิ่มขึ้นร้อยละ 164.3
ทั้งนี้มีสาเหตุหลักมาจากการออกอัลบั้มในจำนวนที่มากขึ้น เมื่อเทียบกับปีก่อนโดยออกอัลบั้มทั้งสิ้น 21
อัลบั้ม เทียบกับ 7 อัลบั้มในปีก่อน อย่างไรก็ตาม
แม้ว่าการออกอัลบั้มในจำนวนมากจะทำให้รายได้เพิ่มขึ้น
แต่ก็ทำให้ต้นทุนขายและผลิตเพิ่มขึ้นด้วยเช่นกัน โดยในปี 2544 มีต้นทุนขายและผลิตจำนวน 394.9
ล้านบาท เทียบกับ 97.1 ล้านบาท ในปี 2543 ประกอบกับการค่าใช้จ่ายในการขายและบริหารที่สูง
จึงส่งผลให้ธุรกิจเพลงในประเทศไต้หวันมีผลขาดทุนสุทธิ 251.6 ล้านบาท ซึ่งการขาดทุนดังกล่าว
ทำให้กลุ่มผู้บริหารตัดสินใจเปลี่ยนกลยุทธ์ใหม่เพื่อให้การบริหารงานเป็นไปอย่างมีประสิทธิภาพ
โดยจะลดจำนวนอัลบั้มที่ออกลง
เพื่อให้ต้นทุนขายและผลิตอยู่ในระดับที่เหมาะสมรวมทั้งให้ความสำคัญกับการรับจ้างผลิตและวางแผนการตลาดให้กับลูกค้าเพิ่มขึ้น
เพื่อเป็นแหล่งรายได้อีกทางหนึ่ง

ธุรกิจวิทยุ

  ในปี 2544 กลุ่มธุรกิจวิทยุมีรายได้ค่าโฆษณาจากธุรกิจวิทยุเป็นจำนวน 769.6 ล้านบาท
  เพิ่มขึ้นจากปีก่อน 87.9 ล้านบาท หรือคิดเป็นการเพิ่มขึ้นร้อยละ 12.9
  ทั้งนี้เป็นผลจากการเพิ่มขึ้นในรายได้ของสถานีเดิม
  และการเปิดดำเนินการของคลื่นสถานีวิทยุแห่งใหม่ 89 เอฟเอ็ม เมื่อกลางปี 2544 ในชื่อ
  "แบงกอกเรดิโอ" นอกจากนี้บริษัทยังใช้กลยุทธ์ทางการตลาดต่างๆ เช่น
  การขายโฆษณาแบบราคาเหมารวม เป็นส่วนช่วยกระตุ้นรายได้ค่าโฆษณาของกลุ่มธุรกิจวิทยุ

  แม้ว่าตลาดโฆษณาประเภทสื่อวิทยุจะมีส่วนแบ่งการตลาดเพียง 10%
  ของมูลค่ารวมของตลาดสื่อโฆษณา
  แต่กลุ่มธุรกิจวิทยุของบริษัทก็ยังคงสามารถครองส่วนแบ่งการตลาดจากสื่อประเภทนี้ได้ถึงร้อยละ
  15
  นับว่าเป็นความสำเร็จที่ต่อเนื่องด้วยจุดเด่นของแนวคิดและความสามารถในการผลิตรายการให้ตรงกับกลุ่มเป้าหมายที่เป็นเอกลักษณ์ของแต่ละสถานีวิทยุได้อย่างชัดเจน
  โดยผลตอบรับจากผู้ฟังส่งผลให้รายการวิทยุ 4 สถานีเดิมของบริษัท ยังคงติดอันดับ 1 ใน 5
  สถานีวิทยุแรกที่ได้รับความนิยมสูงสุดมาโดยตลอด ในขณะที่สถานีวิทยุน้องใหม่ติดอันดับ 1 ใน 10

  อย่างไรก็ตาม จากผลของการเปิดคลื่นสถานีแห่งใหม่
  ทำให้ต้นทุนขายและผลิตของธุรกิจวิทยุเพิ่มสูงขึ้น
  ประกอบกับค่าใช้จ่ายในการขายและบริหารด้านบุคลากรและกิจกรรมส่งเสริมการขายที่เพิ่มสูงขึ้น
  ส่งผลให้กลุ่มธุรกิจวิทยุมีกำไรขั้นต้นและอัตรากำไรสุทธิในปี 2544 อยู่ที่ร้อยละ 68.7 และ 28.0
  ตามลำดับ ในขณะที่ปี 2543 อยู่ในอัตราร้อยละ 73.9 และ 30.5 ตามลำดับ

กลุ่มธุรกิจโทรทัศน์

  ในปี 2544 กลุ่มธุรกิจโทรทัศน์มีรายได้ค่าโฆษณาจากธุรกิจโทรทัศน์เป็นจำนวน 402.5ล้านบาท
  ลดลงจากปีก่อนอยู่ 86 ล้านบาท หรือคิดเป็นการลดลงร้อยละ 17.6
  ทั้งนี้มีสาเหตุหลักมาจากรายการทีวีของกลุ่มบริษัทบางรายการได้รับความนิยมน้อยลงและได้มีการยกเลิกรายการบางรายการที่ออกอากาศมาเป็นเวลานาน
  ส่งผลให้รายได้ลดลง
  ประกอบกับการได้รับผลกระทบจากเหตุการณ์ของกลุ่มผู้ก่อการร้ายวินาศกรรมในประเทศสหรัฐอเมริกา
  เมื่อวันที่ 11 กันยายน 2544 ส่งผลให้เม็ดเงินรวมในการใช้สื่อโฆษณาลดลง
  โดยเฉพาะสื่อโทรทัศน์เป็นสื่อที่ได้รับผลกระทบมากที่สุด อย่างไรก็ตาม กลุ่มบริษัทได้มีการปรับปรุง
  รายการโทรทัศน์ของกลุ่มบริษัทที่มีอยู่ให้มีคุณภาพสาระและความบันเทิง
  รูปแบบรายการที่ทันสมัยและน่าสนใจอยู่เสมอ
  มีการปรับเปลี่ยนผังรายการและย้ายเวลาออกอากาศของรายการบางรายการ
  เพื่อให้เหมาะกับกลุ่มเป้าหมายมากยิ่งขึ้น รวมทั้งการผลิตรายการใหม่ๆและรับจ้างผลิตรายการ
  เพื่อชดเชยรายการเก่าที่ถูกยกเลิกไป

  จากผลของรายได้ที่ลดลง ส่งผลให้กลุ่มธุรกิจโทรทัศน์มีกำไรขั้นต้นและอัตรากำไรสุทธิในปี 2544
  อยู่ที่ร้อยละ 27.5 และ 7.6 ตามลำดับ ในขณะที่ปี 2543 อยู่ในอัตราร้อยละ 37.4 และ 12.1
  ตามลำดับ ทั้งนี้เนื่องจากรายได้ค่าโฆษณาที่ลดลง
  ในขณะที่ต้นทุนการดำเนินการและการผลิตรายการโทรทัศน์ที่เพิ่มสูงขึ้น

  12.3 ฐานะการเงิน

  (ก) สินทรัพย์

(1) ส่วนประกอบของสินทรัพย์

  กลุ่มบริษัทมีสินทรัพย์รวม ณ วันที่ 31 ธันวาคม 2543 จำนวน 4,120 ล้านบาท ลดลง 76.7
  ล้านบาท หรือคิดเป็นการลดลงร้อยละ 1.8 เมื่อเทียบกับปี 2543 จำนวน 4,196.7 ล้านบาท

  สินทรัพย์หมุนเวียน จำนวน 3,175.7 ล้านบาท ลดลง 246.2 ล้านบาท หรือคิดเป็นการ
  ลดลงร้อยละ 7.2 เมื่อเทียบกับปีก่อน โดยส่วนใหญ่เป็นการลดลงในเงินสดและรายการ
  เทียบเท่าเงินสดจำนวน 322.6 ล้านบาท และเงินลงทุนชั่วคราวจำนวน 55.3 ล้านบาท
  ทั้งนี้เนื่องจากการลงทุนในทรัพย์สินถาวรต่าง เช่น
  การลงทุนในโครงการศูนย์กระจายสินค้าบันเทิง การก่อสร้างห้องสตูดิโอต่างๆ
  ที่อาคารสำนักงานแห่งใหม่ รวมทั้งค่าใช้จ่ายต่างๆ ในการย้ายอาคารสำนักงาน

  เงินลงทุนระยะยาวอื่นๆ ที่ลดลง 58.6 ล้านบาท
  เนื่องจากการลดลงในตราสารหนี้ที่บริษัทได้ถือไว้ครบกำหนดในปี 2544
  รวมทั้งการลดลงในราคาตลาดของหลักทรัพย์เผื่อขายบางบริษัท

  ที่ดิน อาคาร และอุปกรณ์ จำนวน 442.4 ล้านบาท เพิ่มขึ้น 157.5 ล้านบาท
  โดยมีสาเหตุหลักมาจากการเพิ่มขึ้นในงานระหว่างก่อสร้างและอุปกรณ์ระหว่างติดตั้ง
  อุปกรณ์ในการดำเนินงาน และเครื่องตกแต่งติดตั้งและเครื่องใช้สำนักงาน จำนวน 111.3
  ล้านบาท 19.1 ล้านบาท และ 18.7 ล้านบาท ตามลำดับ

  ลูกหนี้อื่น จำนวน 36 ล้านบาท และ 46.5 ล้านบาท สำหรับปี 2544 และ ปี 2543 ตามลำดับ
  เป็นลูกหนี้ค้างชำระค่าหุ้นสามัญของบริษัท อินเตอร์เวิลด์ มัลติ มีเดีย จำกัด (เดิมชื่อ “บริษัท
  ต้นอ้อ แกรมมี่ จำกัด”)
  ซึ่งบริษัทย่อยแห่งหนึ่งของบริษัทได้จำหน่ายเงินลงทุนในบริษัทข้างต้นให้กับบุคคลที่ไม่มีส่วนเกี่ยวข้องอย่างใดกับบริษัทในปี
  2541 ในมูลค่าที่ตราไว้ โดยเป็นการผ่อนชำระภายในระยะเวลา 5 ปี สิ้นสุดปี 2546

(2) คุณภาพของสินทรัพย์

สินทรัพย์

  ในปี 2544 กลุ่มบริษัทมีสำรองค่าเผื่อการด้อยค่าของทรัพย์สินในร้านค้าปลีกลดลงจำนวน 14.3
  ล้านบาท เนื่องจากการปิดร้านค้าปลีกที่ขาดทุนในปี 2544
  ซึ่งเดิมกลุ่มบริษัทได้ตั้งสำรองค่าเผื่อการด้อยค่าของทรัพย์สินดังกล่าวไว้
  ขณะเดียวกันได้มีการตั้งสำรองค่าเผื่อการด้อยค่าในทรัพย์สินวิดีโอเทปและแผ่นดิสก์สำหรับให้เช่าในระหว่างปีจำนวน
  0.1 ล้านบาท นอกจากนี้บริษัทยังได้ตั้งสำรองเผื่อผลขาดทุนจากการลงทุนในบริษัทย่อยจำนวน
  248.2 ล้านบาทเพิ่มขึ้นจากปีก่อน 202.1 ล้านบาท
  ซึ่งสำรองผลขาดทุนจากการลงทุนทั้งหมดเป็นไปตามวิธีส่วนได้เสียของบริษัทย่อย

ลูกหนี้

  อายุของลูกหนี้การค้าโดยเฉลี่ยประมาณ 75 วันในขณะที่นโยบายการให้สินเชื่อของบริษัทประมาณ
  60 วัน โดย ณ วันที่ 31 ธันวาคม 2544
  สามารถแยกประเภทลูกหนี้ตามระยะเวลาที่ค้างชำระได้ดังนี้

ล้านบาท

  - ยังไม่ถึงกำหนดชำระ 661.6

  - ค้างชำระน้อยกว่า 3 เดือน 334.2

  - ค้างชำระ 3-6 เดือน 29.7

  - ค้างชำระ 6-12 เดือน 16.2

  - ค้างชำระมากกว่า 12 เดือนขึ้นไป 65.0

  รวม 1,106.7

  หัก: ค่าเผื่อหนี้สงสัยจะสูญ (77.1)

  ลูกหนี้การค้าสุทธิ 1,029.6

  กลุ่มบริษัทได้ตั้งสำรองหนี้สงสัยจะสูญสำหรับลูกหนี้ที่คาดว่าจะมีปัญหาในการชำระหนี้อย่างเพียงพอ
  โดย ณ วันที่ 31 ธันวาคม 2544 กลุ่มบริษัทมียอดมูลหนี้ที่มีปัญหาทั้งสิ้น 38.3 ล้านบาท
  เพิ่มขึ้นเล็กน้อย เมื่อเทียบกับปี 2543 จำนวน 38.2 ล้านบาท
  โดยลูกหนี้รายใหญ่ที่มีมูลหนี้มากกว่า 1 ล้านบาท มีจำนวน 6 ราย
  ซึ่งอยู่ในระหว่างการฟ้องร้องและดำเนินคดี ในชั้นศาล

  (ข) สภาพคล่อง

(1) กระแสเงินสด

กลุ่มบริษัทมีเงินสดและรายการเทียบเท่าเงินสดลดลง 322.6 ล้านบาท
เนื่องมาจากเงินสดสุทธิจากกิจกรรมดำเนินงานที่เพิ่มขึ้น 310.6 ล้านบาท ใช้ไปในกิจกรรมลงทุน
148.3 ล้านบาท และใช้ไปในกิจกรรมจัดหาเงิน 484.9 ล้านบาท

  เงินสดจ่ายจากกิจกรรมลงทุนเกิดจากการลงทุนซื้ออุปกรณ์ต่างๆ 284.9 ล้านบาท
  เพื่อเพิ่มประสิทธิภาพการผลิตและการดำเนินงาน การลงทุนเพิ่มในหุ้นกู้และหลักทรัพย์อื่นๆ จำนวน
  12 ล้านบาท

  เงินสดรับจากกิจกรรมลงทุนส่วนใหญ่เกิดจากเงินสดรับจากการไถ่ถอนหุ้นกู้ที่ถึงกำหนดจำนวน
  66.28 ล้านบาท
  และจากการได้รับเงินฝากที่นำไปค้ำประกันหรือถึงกำหนดจ่ายคืนเกินกว่าสามเดือน 55.3
  ล้านบาท

  เงินสดรับจากกิจกรรมจัดหาเงินที่ลดลงเกิดจากการจ่ายเงินปันผลไปในระหว่างปี จำนวน 500
  ล้านบาท

  กลุ่มบริษัทไม่มีรายจ่ายลงทุนโดยการก่อหนี้ระยะยาวที่อาจมีผลผูกพันในอนาคต

(2) อัตราส่วนสภาพคล่องที่สำคัญ

  2542 2543 2544

อัตราส่วนสภาพคล่อง (เท่า) 3.99 3.96 2.94

อัตราส่วนสภาพคล่องหมุนเร็ว (เท่า) 3.31 3.35 2.42

  การลดลงในเงินสดและรายการเทียบเท่าเงินสดและเงินลงทุนชั่วคราว
  ประกอบกับการเพิ่มขึ้นในเจ้าหนี้การค้าและต้นทุนค้างจ่ายของปี 2544
  ส่งผลให้อัตราส่วนสภาพคล่องของกลุ่มบริษัทในปี 2544 มีสภาพคล่องที่น้อยกว่าปี 2543 และ
  2542

  ระยะเวลาครบกำหนดของหนี้ระยะสั้นที่มีผลต่อสภาพคล่องของกลุ่มบริษัท

  จากการวิเคราะห์ความเพียงพอของเงินสดในการชำระหนี้ระยะสั้นของกลุ่มบริษัท
  พบว่ามีเงินสดและเงินฝากธนาคารที่มีกำหนดเรียกคืนในระยะเวลาไม่เกิน 3 เดือน จำนวน
  1,335.1 ล้านบาท
  และเป็นลูกหนี้การค้าจากการดำเนินธุรกิจปกติโดยมีระยะเวลาการชำระเงินที่ แน่นอน
  ในขณะที่หนี้สินหมุนเวียนของกลุ่มบริษัทซึ่งมีอายุหนี้เฉลี่ยประมาณ 3 เดือนมีเพียง 1,086.3
  ล้านบาท ดังนั้นกลุ่มบริษัทจึงไม่มีปัญหาสภาพคล่องในการจ่ายชำระหนี้ระยะสั้นแต่อย่างใด

  (ค) รายจ่ายลงทุน

(1) แผนการลงทุนในปี 2544

-   ในระหว่างปี บริษัทได้ลงทุนเพิ่มเติมในบริษัทย่อยประเทศไต้หวัน จำนวน 98.8
    ล้านดอลลาร์ไต้หวัน หรือคิดเป็นจำนวนเงินประมาณ 128 ล้านบาท
    โดยมีวัตถุประสงค์เพื่อรองรับการขยายงานในอนาคต

-   กลุ่มบริษัทได้มีการลงทุนก่อสร้างในสินทรัพย์ถาวรต่างๆ ได้แก่ ศูนย์กระจายสินค้าบันเทิง
    จำนวนเงินประมาณ 26 ล้านบาท การก่อสร้างห้องสตูดิโอต่างๆ
    และการตกแต่งเพิ่มเติมอาคารสำนักงานแห่งใหม่ รวมเป็นจำนวนเงินประมาณ 220 ล้านบาท
    รวมทั้งการลงทุนเพิ่มเติมในอุปกรณ์ดำเนินงาน เครื่องตกแต่ง และเครื่องใช้สำนักงาน
    ทั้งนี้เพื่อ
    รองรับการขยายตัว
    และเพื่อเพิ่มศักยภาพในการบริหารการจัดการและดำเนินการของกลุ่มบริษัทในอนาคต

(2) แผนรายจ่ายลงทุนในปี 2545

  สำหรับแผนรายจ่ายลงทุนสำหรับปี 2545 กลุ่มบริษัทคาดว่าจะดำเนินการลงทุนตาม
  รายละเอียด ดังนี้

  1) การร่วมทุนกับบริษัทผลิตภาพยนตร์

-   กลุ่มบริษัทมีโครงการที่จะร่วมทุนกับบริษัท หับโหหิ้น แบงกอก จำกัด
    ซึ่งเป็นบริษัทที่มีประสบการณ์ ความรู้ความสามารถในการผลิตภาพยนตร์ ในการจัดตั้งบริษัท
    หับโหหิ้น ฟิล์ม จำกัด โดยใช้เงินลงทุนประมาณ 10.2 ล้านบาท

  2) การลงทุนผลิตภาพยนตร์ไทย

-   กลุ่มบริษัทมีโครงการที่จะผลิตภาพยนตร์ 3 เรื่องในปี 2545
    โดยคาดว่าจะใช้เงินลงทุนรวมประมาณ 70 ล้านบาท

3)  การลงทุนซื้อเครื่องจักรผลิตซีดีและวีซีดี

-   เนื่องจากในปีที่ผ่านมากลุ่มบริษัทได้มีการปรับลดราคาซีดีและวีซีดีลง
    ส่งผลให้ยอดจำหน่ายของผลิตภัณฑ์ดังกล่าวมีปริมาณที่สูงขึ้นมาก ดังนั้น
    เพื่อเป็นการตอบสนองความต้องการในผลิตภัณฑ์ดังกล่าวที่เพิ่มขึ้น รวมทั้งเป็นการบริหาร
    ต้นทุนการผลิต บริษัทจึงมีโครงการที่จะซื้อเครื่องจักรผลิตซีดีและวีซีดีประมาณ 2 - 4 เครื่อง
    โดยคาดว่าจะใช้เงินลงทุนรวมประมาณ 200 ล้านบาท

  4) โครงการซื้อหุ้นคืน (Treasury Stock)

-   ที่ประชุมคณะกรรมการครั้งที่ 1/2545 เมื่อวันที่ 28 กุมภาพันธ์ 2545
    มีมติให้บริษัทซื้อหุ้นคืนในจำนวนไม่เกิน 4.5 ล้านหุ้น หรือคิดเป็นร้อยละ 9
    ของทุนจดทะเบียนและเรียกชำระแล้วของบริษัทในวงเงินรวมทั้งสิ้นไม่เกิน 500 ล้านบาท
    โดยมีระยะเวลาในการซื้อหุ้นคืนตั้งแต่วันที่ 2 เมษายน 2545 ถึงวันที่ 2 ตุลาคม 2545

  (ง) แหล่งที่มาของเงินทุน

(1) ความเหมาะสมของโครงสร้างเงินทุน

  2542 2543 2544

อัตราส่วนหนี้สินต่อส่วนของผู้ถือหุ้น (เท่า) 0.19 0.26 0.36

  จากตัวเลขอัตราส่วนหนี้สินต่อส่วนของผู้ถือหุ้นมีอัตราที่ค่อนข้างต่ำ
  เนื่องจากกลุ่มบริษัทไม่มีการกู้ยืมจากภายนอก
  หนี้สินทั้งหมดของกลุ่มบริษัทเป็นหนี้สินที่เกิดจากการดำเนินงานตามปกติ
  หากพิจารณาโครงสร้างของทุนถือว่าบริษัทมีสัดส่วนที่สูงกว่ามาตรฐานของกลุ่มอุตสาหกรรมบันเทิง
  โดยกลุ่มบริษัทใช้เงินทุนหมนเวียนที่มีอยู่ในการลงทุนเพิ่มเติมหรือขยายงานแทนการจัดหาแหล่งเงินทุนจากภายนอก

(2) ส่วนของผู้ถือหุ้น

  กลุ่มบริษัทมีส่วนของผู้ถือหุ้น ณ วันที่ 31 ธันวาคม 2544 จำนวน 3,007.1 ล้านบาท
  ลดลงจำนวน 294.1 ล้านบาท หรือคิดเป็นการลดลงร้อยละ 8.9 เมื่อเทียบกับปี 2543
  การเปลี่ยนแปลงในส่วนของผู้ถือหุ้นโดยส่วนใหญ่เป็นผลมาจากการจ่ายเงินปันผลของปี 2543
  จำนวน 500 ล้านบาท ซึ่งมาบันทึกจ่ายในปี 2544 และกำไรสุทธิของปี 2544 ที่ลดลงจากปี
  2543

(3) หนี้สิน

  กลุ่มบริษัทมีหนี้สินรวม ณ วันที่ 31 ธันวาคม 2544 จำนวน 1,086.3 ล้านบาท เพิ่มขึ้น 216.8
  ล้านบาท หรือร้อยละ 24.9 เมื่อเทียบกับหนี้สินรวม ณ สิ้นปี 2543 จำนวน 869.5 ล้านบาท
  ซึ่งส่วนใหญ่มาจากการเพิ่มขึ้นของหนี้สินที่เกิดจากการดำเนินงาน ได้แก่
  การเพิ่มขึ้นของเจ้าหนี้การค้าและต้นทุนค้างจ่าย จำนวน 165.9 ล้านบาท
  ภาษีเงินได้นิติบุคคลค้างจ่าย จำนวน 29.5 ล้านบาท และเงินเบิกเกินบัญชี 21.9 ล้านบาท
  อย่างไรก็ตาม กลุ่มบริษัทไม่มี หนี้สินระยะยาวแต่อย่างใด

  (จ) ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

  - ไม่มี -